钦定古今图书集成/明伦汇编/氏族典/第242卷 > 张从恩
## 钦定古今图书集成/明伦汇编/氏族典/第242卷 > 张从恩

按《宋史张从恩传》，“从恩，并州太原人。父存信，振武军
节度。从恩幼颇无赖。晋祖镇河东，为少帝娶从恩女。
晋初，以外戚擢为右金吾卫将军，改刺贝州，历枢密
副使、宣徽南院使，判三司。安从进叛，以从恩为行营
兵马都监。少帝嗣位，襄阳平，迁检校太尉，开封尹，充
东京留守。少帝自邺归汴，改邺都留守。明年，加同中”
书门下平章事。是岁，契丹将赵延昭据甘陵，命从恩
为贝州行营都部署。开运初，改天平军节度。契丹复
扰边，命将北征，以从恩充北面行营都监。二年，移镇
晋州，又改潞州。及契丹入汴，从恩弃城而去。汉祖至
汴，从恩惶惧不敢出，寻拜右卫上将军、奉朝请。周初，
迁左金吾卫上将军。世宗嗣位，加检校太师，封褒国
公。宋初，改封许国公。久之，以病免。乾德四年卒，年六
十九。